次韻解禹玉
作者：陳造
朝代：宋

paragraphs: 夫君官職雖西班，夫君不獨師孔顔。
畫手人言逼曹覇，詩力自詭追子山。
對客每遊庖丁刃，得興笑解齊女環。
般礴臝前筆未落，競病韻險思不慳。
掀髯掃出山河影，就醉或放風月閑。
我亦平生弄翰墨，諸公頗置齒頰間。
側身南望常仰高，肯交下風俄二毛。
京口市樓聽度曲，廣陵帥席陪揮毫。
悲吟自作夜蟲響，絕唱傍羨秋鷹豪。
虛孰高名擅顧陸，僅識妙思陵莊騷。
金阜老仙憲文武，醴筵繼日喚我曹。
銀臺吐燄眩金翠，繡帷護煖聞蘭膏。
挈挈去尋樵牧盟，貸我抗俗慙山靈。
風流雲散有悲唶，目前赤脚仍樵青。
府公忽駕西蜚鵠，言訪劍閣摹舊銘。
女媧青泥萬山外，爭突雲日寒崢嶸。
前歡弦斷更容續，一紙寄意良未能。
向者望望君不來，談舌攢棘胸填埃。
叩門剝啄粲一笑，灑然一洗衰病懷。
新詩絕妙不我靳，笑口忽復緣君開。
驥足爭先真老矣，屠門大嚼亦快哉。
但令石交不遐棄，此外擾擾付一咍。
幾時携將好東絹，倩卷吳中山水回。